मुलुगाव क’रना जिउसानि गिख्रंथाव साग्लोबसारनायाव सुबुं माहारियारिया गोबां जालाखार-बिलाखार जानांबाय। बे क’रना जिउसाया माब्ला बुहुमनिफ्राय गैया जागोन बेखौल’ लुबैसै मुलुगनि सुबुं माहारिफोरा। बे समावनो जोंनि हादरजों लोगोसे रायजोयाव जिउसानि साग्लोबसारनाया बांनायनि थाखाय क’रनानि सन्देरनाय जिनज्रिखौ बस’नो लकदाउन बादि हाबाफारिखौ सोरखारा लानो गोनां जादों । जोंनि रायजो सोरखारनि फोसावनायखौ बांसिन सुबुंफोरा मानिनाय नुनो मोनाखै । बेफोर बादि मानियै आरो बाहागो लायै सुबुंफोरासो बांसिन बे मुलुग संसारखौ नागारनानै थांदों। मख’जाथावदि क’रना जिउसानि गिख्रंथाव साग्लोबसारनाय निफ्राय बारग’नो सोरखारा गोबां नेमखान्थि दानानै होदों । बे नेमखान्थिखौ दानानै होनायाव जोंनि रायजोनि बांसिन सुबुंफोरा मानिनानै मावदों ना ? दा रायजोनि हाथाय-बाजार, सपिं महलफोरजों लोगोसे गोबां फसंथारफोर फिन खेवजाफिनबाय। नाथाय थाखो 1 निफ्राय थाखो 5 सिम थानाय फरायसालिफोरखौ दासिम खुलिनो होयाखै । नाथाय सरासनस्रा सुबुंफोरा लकदाउननि समाव जौ बायनानै लकदाउननि बन्द समखौ रंजानानैसो बारहोदों। नाथाय बोथोर जायै आरो खालार गैया बालानो बैसागु जानायबादिसो खोनानो मोन्दों। बे क’रना जिउसानि गिख्रंथाव साग्लोबसारनाय थासारि समाव खामानि मावनानै जाग्रा सुबुंफोराबो खामानि गोमाजानो गोनां जादों । बि खामानि गोमाजानाय सुबुंफोरा फिन खामानि मावनो मोनगोनना ? क’रना जिउसानि गिख्रंथाव थासारिनि थाखाय सोरखारा खेबथाम लकदाउन जानायनि उनाव आनलक फोसावफिनदों। बे आनलक समाव गोबां फरायसालिफोरा खुलिफिनजोबबाय । नाथाय दिनैसिम थाखो 1 निफ्राय थाखो 5 सिम थानाय फरायसालिफोरा खुलिफिन जायाखै । माब्ला खुलिफिनजागोन रावबो बुंनो हाया। बे लकदाउन एबा आनलक समाव मुवा-बेसादनि बेसेना अख्रां नांजासे बारायनो हमदों। जायनि थाखाय बायनानै जाग्रा सरासनस्रा सुबुंफोरा आफालाव हमनो गोनां जादों। बिदि मुवा-बेसादनि बेसेन बांनायखौ सोरखारा मिथिया नामा ? मिथियोब्ला दिनैसिम मानो राहा लायाखै ? बेबो मोनसे गिदिर सोंलु सुबुं माहारिनि।